<classify> RAIS John Magufuli amekabidhi zaidi ya hati 1,000 kwa wakazi wa jiji la Mwanza na Manispaa ya Ilemela, baada ya kufanyiwa urasimishaji kwenye maeneo yao ambapo hati hizo zitawasaidia kupata mikopo kutoka katika taasisi za fedha na kujikomboa kiuchumi.Hati hizo zimekabidhiwa rasmi mwishoni mwa wiki kwa nyakati tofauti na Naibu Waziri wa Ardhi na Makazi, Dk Angeline Mabula kwa niaba ya Rais Magufuli kwenye hafla iliyofanyika katika Mtaa wa Mecco katika Kata ya Mecco Manispaa ya Ilemela na katika mtaa wa Nyangulugulu katika Kata ya Mahina katika Halmashauri ya jiji la Mwanza.Akikabidhi hati hizo kwa wananchi hao, Dk Mabula alisema rais amesikia vilio vya muda mrefu vya wananchi hao juu ya changamoto za ardhi zilizokuwa zinawakabili ikiwemo kuporwa viwanja vyao.Aliwataka wananchi waliokabidhiwa hati zenye umri wa miaka 99, kutosahau kulipa kodi ya serikali, ambayo ndiyo inaiwezesha serikali kutekeleza miradi mbalimbali ya maendeleo kwenye maeneo yao ikiwemo miradi mikubwa ya kitaifa.Alizitaka halmashauri zote nchini kuhakikisha kuwa zinapima maeneo yote ambayo hayapo kwenye mpango wa urasimishaji, kuwapatia wananchi leseni ya makazi itakayotozwa Sh 5,000 katika kipindi cha mpito cha miaka mitano na baadaye makazi yao yataingizwa kwenye mfumo rasmi wa urasimishaji makazi na kuwapatia hati za umiliki wa maeneo yao.Kaimu Mkurugenzi wa Jiji la Mwanza, Hosiana Kusiga alisema urasimishaji katika jiji la Mwanza umefanyika na kufanikiwa kwa kiwango kikubwa, ambapo jumla ya viwanja 19,635 vimepimwa ikiwa ni utekelezaji wa agizo la Rais Magufuli la kuondokana na ujenzi kwenye makazi holela katika halmashauri hiyo.Amesema halmashauri yake ilikuwa na lengo la kupima jumla ya viwanja 24,000 kupitia mradi huo wa urasimishaji makazi, ambapo viwanja 25,766 ikiwa ni sawa na asilimia 107.3 vimepimwa katika kata za Buhongwa, Mkolani, Igoma, Mhandu, Luchelele, Mahina, Isamilo, Kishiri na Nyegezi.Kusiga aliongeza kuwa kazi ya upimaji wa viwanja bado inaendelea katika kata za Butimba, Mahina, Kishiri na Luchelele, ambapo jumla ya viwanja 19,635 upimaji wake umekamilika ikiwa ni sawa na asilimia 80.  <topic>: KITAIFA 